कई वाहनों को बिना टोल चुकाए निकालना पड़ा
मनोहरपुर | जयपुर-दिल्लीएनएच-8 पर स्थानीय टोल प्लाजा पर जाम रहने का सिलसिला खत्म नहीं रहा है। इसके चलते शुक्रवार को दिनभर प्लाजा पर जाम रहा और पुलिस को कई बार रन थ्रू (बिना टोल चुकाए) वाहनों को निकालना पड़ा। पिछले 10 दिन में रन थ्रू की यह तीसरी कार्रवाई है।
मनोहरपुर टोल प्लाजा पर यातायात का भारी दबाव होने से यहां प्रतिदिन वाहनों का जाम लगना आम बात हो गई है और जाम कई किलोमीटर तक पहुंच जाता है। शुक्रवार को एक बार फिर टोल प्लाजा पर दोनों तरफ डेढ़ किलाेमीटर लंबा जाम लग गया और दिनभर में कई बार जाम लग गया। इससे वाहन चालक 30 मिनट तक जाम में फंसे रहे और वाहनों की लंबी कतारें एक किलोमीटर तक लग गई। पुलिस के अनुसार टोल प्लाजा पर जाम की सूचना मिलने पर पुलिस को दिन में कई बार आवश्यक कार्य छोड़कर जाम खुलवाने के लिए काफी मशक्कत करनी पड़ी और एनएचएआई के टोल कर्मचारियों के साथ वाहनों को निकालने का प्रयास किया। इसके बाद भी जाम पर काबू नहीं पाया जा सका।
दिन में करीब तीन-चार बार दिल्ली से जयपुर जयपुर से दिल्ली जाने वाले मार्ग पर रन थ्रू करवाना पड़ा। इससे कई वाहन बिना टोल चुकाए निकल गए। थाना प्रभारी महावीरसिंह राठौड़ का कहना है कि टोल प्लाजा के आबादी क्षेत्र में स्थापित होने से स्थानीय लोगों को रोज जाम से आवागमन में परेशानी हो रही है। कस्बे में दो पुलिया पास-पास होने से छोटे वाहन तेजी से आते है अाैर जाम लग जाता है।
उन्होंने टोल प्लाजा को शिफ्ट करने अथवा इसका अन्य विकल्प तलाशने की नितांत जरूरत बताई।
टोल प्लाजा के प्रबंधक ताराचंद शर्मा का कहना है कि टोल की दर में खुले पैसे देने के कारण वाहनों का जाम लगता है।
hin_Deva hin_Deva hin_Deva hin_Deva hin_Deva hin_Deva